巾山雪
作者：高似孫
朝代：宋

paragraphs: 携詩來做台州雪，台州雪好無人說。
一峰玉削崑崙柱，一天冰夾蓬萊闕。
大江不動網罟凍，衆壑皆聲松竹折。
村無人行太清浄，樹無鳥棲俱峭絕。
丹天仙君謁帝回，赤脚泠泠踏寒月。
不管飛殘水帝魂，從頭盡笑春風拙。
綠華之女素霓衣，從以廣寒太陰妃。
法曲導引青鸞飛，仙人仙人胡不歸。